作者：洪咨夔
词牌/韵律：贺新郎

paragraphs: 放了孤山鹤。
向西湖、问讯水边，嫩寒篱落。
试粉盈盈微见面，一点芳心先著。
正日暮、烟轻云薄。
欲搅清香和月咽，倩冯夷、为洗黄金杓。
花向我，劝多酌。
单于吹彻今成昨。
未甘渠、琢玉为堂，把春留却。
倚遍黄昏栏十二，知被儿曹先觉。
更笑杀、卢仝赤脚。
但得东风先手在，管绿阴、好践青青约。
方寸事，两眉角。